Mazda MX-30 oficiálne: Privítajte prvý elektromobil značky
Aj hirošimská značka prichádza s prvým, vlastným elektromobilom. Jeho príchod ohlásila len nedávno, no Mazda MX-30 prekvapila svojim charizmatickým dizajnom s retro prvkami a netradičným riešením zadného páru dverí.
Prečítajte si tiež:
Prvý elektromobil Mazda ukáže v Tokiu. Aj s Wankelom!
Nový elektromobil Mazda MX-30 je prekvapením autosalónu v Tokiu. Štíhly, atletický crossover so športovým dynamickým dizajnom sa jednoducho podaril. Výraznejšie sa odlišuje aj od ostatných modelov značky, má špecifický charakter. Mazda nezabudla ani na historický odkaz. Okrem vydareného retro dizajnu adoptovala riešenie zadného páru dverí z legendárnej Mazdy RX-8 s rotačným motorom. Dvere sa otvárajú proti sebe a chýba stredový stĺpik. "Samovražedné dvere", ako sa im familiárne hovorí v žargóne automobilových nadšencov, používa napr. aj skvelé elektrické BMW i3. Veľkosťou je MX-30 veľmi podobná konvenčnej sestre CX-30. Dĺžka je 4395 mm, šírka 1795 mm, rázvor 2655 mm. Elektromobil je oproti CX-30 vyšší o 30 mm.
Mazda zbiera body za vonkajší dizajn, na poli techniky je však elektrický pohon s pomerne malou batériou akýmsi priemerom. Neponúka prekvapivý výkon a ani dojazd, no pre mestské a prímestské potreby vystačí. Mazda tvrdí, že pre prvý elektromobil značky je optimálny.
Elektromotor má mať v Európe výkon 105 kW (143 koní). Batéria s kapacitou 35,5 kWh postačí na praktický dojazd 200 km. Pri využití 50kW DC rychlonabíjačky sa batéria dobije na 80 % za 30 až 40 minút. Z wallboxu (22 kW) sa úplne nabije za 4,5 hod. Dynamické parametre pohonu zatiaľ nepoznáme. Aj v elektrickej MX-30 nájdete fabrický systém G-Vectoring Control, ktorý prostredníctvom jemného prerušenia prívalu krútiaceho momentu zabezpečí plynulejší prejazd zákrutami.
V interiéri má Mazda MX-30 zaujať minimalistickým dizajnom a perfektnou kvalitou. Využíva aj recyklované materiály vo forme plastov, čalúnenia alebo korkového obloženia z dreva. Na vrchu palubnej dosky je hlavný displej infotainmentu, pod ním sa nachádza ešte jeden 7-palcový displej na ovládanie ďalších funkcií a klimatizácie.
Mazda spustila oficiálne rezervácie modelu MX-30. Rezervačný poplatok je vo výške 1000 eur. Ak si však kúpu elektromobilu rozmyslíte, vrátia vám ho v plnej sume. Pri využití online rezervácie prvej, limitovanej edície, je koncová cena novinky 34 400 eur.